Երկու քույր (Պատշգամբում)

Երկու քույր կամ Պատշգամբում (, ), ֆրանսիացի նկարիչ Պիեռ-Օգյուստ Ռենուարի (, 1841-1919) նկարը՝ ստեղծված 1881 թվականին։ Նկարի չափերը՝ 39×37 դյույմ (100,5×81 սմ)։ «Երկու քույր» () խորագիրը նկարին տվել է Ռենուարը, իսկ «Պատշգամբում» խորագիրը՝ նկարի առաջին սեփականատեր Պոլ Դյուրան-Ռյուելը։

Նկարագրություն 
Կտավը նկարվել է Ֆուրնեզ տան պատշգամբում։ Այն ռեստորան էր, որ տեղակայված էր Սենա գետի կղզնիներից մեկում՝ Փարիզի արևմտյան արվարձանում։ Նկարում պատկերված է նստած աղջիկ («ավագ քույրը»), որի կողքին կանգնած է փոքր աղջիկ («կրտսեր քույրը»), ով նայում է ուղիղ նկարը դիտողին։ Պատշգամբի ճաղերից այն կողմ երևում է առատ բուսականություն, որից այն կողմ էլ կարելի է տեսնել Սենան։ Ռենուարը սիրում էր այդ վայրը. դրանից ոչ շատ առաջ այդ նույն վայրում նկարվել է Ռենուարի մեկ այլ հայտնի կտավ՝ «Թիավարների նախաճաշը»։

«Ավագ քրոջ» նախատիպը Ժաննա Դարլոն է (, 1863-1914), ապագա դերասանուհի, ով այդ ժամանակ 18 տարեկան էր։ Հայտնի չէ, թե ով է կեցվածք ընդունել «կրտսեր քրոջը» նկարելու համար, սակայն հավաստվում է, որ իրական կյանքում նրանք ազգականներ չեն եղել։

Պատմություն 

Ռենուարն սկսել է աշխատել նկարի վրա 1881 թվականի ապրիլին՝ Ալժիր կատարած ուղևորությունից վերադառնալուց հետո։ Շուտով նկարը պատրաստ էր, և 1881 թվականի հուլիսի 7-ին Ռենուարից այն գնել է ֆրանսիացի հայտնի հավաքորդ Պոլ Դյուրան-Ռյուելը ()՝ վճարելով 1500 ֆրանկ։ Կտավը հասարակությանն առաջին անգամ է ներկայացվել 1882 թվականի գարնանը իմպրեսիոնիստների 7-րդ ցուցահանդեսում։ Հայտնի է, որ դրանից հետո՝ 1883 թվականին, նկարը մի որոշ ժամանակ գտնվել է հավաքորդ և հրատարակիչ Շառլ Էֆրուսիի հավաքածուում (Charles Ephrussi), սակայն 1892 թվականին նորից վերադարձվել է Դյուրան-Ռյուել ընտանիքի հավաքածու։

1925 թվականին նկարը 100 հազար դոլարով գնել է Էննի Կոբյորնը () Չիկագոյից։ Էննի Կաբյորնը մահացել է 1932 թվականին, ինչից հետո նկարը, համաձայն նրա կտակի, հանձնվել է Չիկագոյի արվեստների ինստիտուտին, որտեղ էլ այն գտնվում է 1933 թվականից։

Ծանոթագրություններ

Արտաքին հղումներ 
 Two Sisters (On the Terrace), 1881, Auguste Renoir, Google Art Project, www.googleartproject.com
 Two Sisters (On the Terrace), Encyclopædia Britannica online, www.britannica.com
 Video: Renoir's Two Sisters (On the Terrace), CD: With Open Eyes, The Art Institute of Chicago 

Ռենուարի նկարներ
1881 նկարներ
Չիկագոյի արվեստի ինստիտուտի նկարներ
Կանանց դիմապատկերներ